google/wiki40b huggingface dataset:
Melkestamp

Melkestamp eller melkeså er et trekar til oppsamling og oppbevaring melk og melkeprodukter. Melkestamper ble brukt til å tømme melkestaver eller melkebøtter i under melkingen og til oppsamling av myse under ysting. Melkestamper er gjerne lagget med rundt eller ovalt tverrsnitt, men det forekommer også melkestamper der sidene er laget av en uthulet stokk. Størrelsen kan variere fra ca. 20 til omkring 200 liter. Melkestamper som ble brukt som oppsamlingskar under melkingen, kan ha to lange ører med hull til å stikke en stang gjennom når den skulle bæres inn i melkebua.
Noen synonymer: butt, heldingsutstamp, holk, hølkje, kjeleså, melkeså, mjølkebutt, mjølkeså, mysestamp, mysebutt, oppsamlingskar, rjomeholk, rømmestrykkje, skjørholk, surmelkskar, surmelkså, syrestrokk, syreså, så og trehølk.
Maha Vajiralongkorn

Utdanning

Etter å ha gått på slottets skole i Bangkok, reiste han da han var 13 år gammel til Storbritannia for å gå King’s Mead School i Seaford i East Sussex. Deretter studerte han ved Royal Military College i Duntroon i Australia, der han avsluttet i 1975.

Familie

Han er det nesteldste barnet (og eldste sønn) av Bhumibol Adulayadej og Sirikit. Han ble utnevnt til kronprins i 1972. 
Han ble gift med sin kusine Luang Somsawalee Kityakara i 1977 og er med henne far til prinsesse Bajrakitiyabha (født 1978). Deres forhold kjølnet, og han var kjæreste med skuespilleren Yuvadhida Polpraserth fra slutten av 1970-årene. Med henne har han fire sønner og en datter. Han ble skilt fra sin første kone i 1993, etter at hun hadde nektet skilsmisse i lang tid. 
Han giftet seg med Yuvadhida Polpraserth i 1994. Han skilte seg fra henne i 1996, og giftet seg i 2001 med Srirasmi Suwadee.  I 2014 fratok han henne alle kongelige titler og bannlyste henne fra slottet. Sammen med henne har en sønn, Dipangkorn Rasmijoti (født 2005). I mai 2019 giftet han seg med Suthida Vajiralongkorn.
Vannymfer

Utseende

Vannymfer er de små øyenstikkerne, vanligvis mye mindre enn øyenstikkere og libeller. Men størrelsen varierer mellom de ulike artene.
Alle de fire vingene er omtrent like av utseende og størrelse, de foldes bakover kroppen under hvile. Vingene er klare uten fargeflekker eller mønster, unntatt for noen delgrupper som hos praktvannymfer. Vingespennet er mellom 40 og 70  millimeter. I Mellom- og Sør-Amerika finnes noen store vannymfer i familiegruppen Pseudostigmatidae, som kan ha vingespenn på opptil 140 millimeter.
Vannymfer er en gruppe der det kan være vanskelig å skille artene fra hverandre. Ofte er det bare små forskjeller i det ytre utseendet. Kjønnene er også ofte noe ulike. Fargene er ofte sterke hos hannene: blått, grønt, rødt og noen er metalliske. Hunnene er generelt svakere farget.  
Nymfene ånder med trakégjeller (bladgjeller), plassert bakerst på bakkroppen.

Levevis

Vannymfer er litt dårlige flygere og holder til i vegetasjonen ikke langt fra vannet der de hadde sine nymfestadier.  De opptrer ofte i svært store mengder. Hannene kan fly ganske langt bort fra vannet, mens hunnene ofte sitter litt gjemt i vegetasjonen. 
Nymfene kryper rundt i vegetasjonen og er rovdyr som lever av andre mindre dyr.
Vannymfer har ufullstendig forvandling, overgang fra nymfe til det voksne kjønnsmodne insektet går gradvis gjennom flere hudskift (nymfestadier). Nymfene lever i vann og ligner derfor lite på de voksne (imago), bortsett fra størrelsen. Når nymfen kommer til det siste hudskiftet finner den et strå eller noe, der den kan klatre opp over vannflaten. Her blir den hengende, mens huden revner på ryggsiden. Den nyklekte øyenstikkeren blir hengende på den gamle huden, eller like ved siden av, helt til den nye huden er noe herdet, og vingene har fått sin endelige form.
Scelophysa

Utseende

Små, brede, kraftige, langbeinte oldenborrer. Kroppen er kledt med lys, gjerne blålig bestøvning. På føttene har de to, ulike store, klør.

Levevis

De voksne billene finnes gjerne på blomster, larvene lever i jorda.

Utbredelse

Slekten er utbredt i det sørlige Afrika.
Sisselrotfamilien

Utbredelse

Den mest kjente slekten innen familien, og eneste som er representert i Norge, er Sisselrotslekten (Polypodium), som har flest arter i tropiske Latin-Amerika, noen i Eurasia. 
Slektene Campyloneurum, Microgramma, Niphidium, Pecluma, Phlebodium og Solanopteris vokser kun i Amerika, med det unntak at Microgramma har én art også i Afrika. Slekten Pleopeltis har stort sett habitater i Sør-Amerika, men også noen få arter i Afrika, Asia og Stillehavet.
Slektene Aglaomorpha og Crypsinus vokser kun i Asia, fra India via Nepal og Himalaya til Kina og Filippinene. Også Leptochilus og Lepidogrammitis vokser kun i sørøstre og sørlige Asia, mens Arthromeris, Pyrrosia og Microsorum samt underslekten Colysis utelukkende vokser i Asia og Afrika, øst til Stillehavet.
Blant desørøstasiatiske artene er den mye brukte akvarieplanten javabregne (Microsorum pteropis).
Mange av de kinesiske artene antas å være ugyldige.
Fylkesvei 6176

Fylkesveg 6176 går mellom Åsletta og Korsneset i Halsa kommune. Veien er 9,4 km lang.
Frem til 2019 hadde veien betegnelsen Fv350.
Mild Seven

Mild Seven (japansk: マイルドセブン Mairudo Sebun) er et sigarettmerke som produseres av Japan Tobacco. Merket ble opprinnelig produsert i Tokyo som en variant av det populære Seven Stars-merket, og er det nest mest solgte sigarettmerket i verden, etter Marlboro.

Formel 1-sponsor

Japan Tobacco var, gjennom Mild Seven-merket, hovedsponsor for Benettons Formel 1-lag fra og med 1994-sesongen. Denne sponsoravtalen fortsatte også etter at Benetton ble kjøpt av Renault, men på grunn av europeisk lovgivning om tobakksreklame måtte selskapet avslutte sitt samarbeid med Renault F1 ved slutten av 2006-sesongen.
I tillegg til Benetton og Renault sponset Mild Seven både Tyrrell Racing, fra 1993 til 1996, og Minardi i 1997.
Nationalliberale Partei

Nationalliberale Partei (NLP) var et prøyssisk og tysk nasjonalliberalistisk politisk parti. Det ble grunnlagt i 1867, som følge av en avspaltning fra Deutsche Fortschrittspartei året før. Det konstituerte seg i 1866 i den prøyssiske landdagen (parlamentets underhus).
Viktige punkter på programmet var nasjonal tysk enhet, med militære midler i Bismarcks ånd, en parlamentarisk og konstitusjonell rettsstat og forandring av det tyske rike til en moderne industristat.
Partiet representerte hovedsakelig interessene til det nasjonalt og/eller liberalt innstilte dannelsesborgerskapet, eiendomsborgerskapet og det industrielle storborgerskapet.
Gullars

Gullars er en norsk Barne-TV-serie som gikk på NRK fra 1984 til 1990. Serien het Regnbuebyen til å begynne med, men endret navn til Gullars etter en tid. Hovedfiguren Gullars fremstilles av en teaterdukke.

Handling

Seriens handling var lagt til «Regnbuebyen», mer spesifikt i Gamle Bergen i Sandviken i Bergen, hvor den gule fuglen Gullars med et brak gikk gjennom taket og havnet i huset til Marianne. Der blir han boende i en fiolinkasse.
En hyppig gjest hos de to var «Indigo» – den poetiske og fargerike mannen som bodde i et bosspann like ved. Et fast segment i programserien var også barna i gaten, som i sine regnklær sang og danset til barnemelodier. Gullars kan sies å være kjent for sin særdeles masete væremåte, og tenker seg lite om før han gjør ting. 
En av de mest kjente scenene fra Gullars var da Gullars bestemte seg for å stikke av, og for å vise Marianne at han hadde stukket av, la han fram eggeskall og en rømmeboks (= eg skal rømme).
Cipisek

Cipisek, også Veslerøvaren Cipisek med originaltittelen O loupežnickém synku Cipískovi, er en tsjekkoslovakisk tegnefilmserie skrevet av Václav Čtvrtek og tegnet av Radek Pilař for Československá televize fra 1971. Serien ble sendt i over 40 år i barneprogrammet Večerníček som en «godnatt-historie» for tsjekkiske og slovakiske barn.
Handlingen i Cipicek dreier seg om skomakeren Rumcajs, kona Manka og sønnen Cipisek som opprinnelig bodde i Jičín. Etter at Rumcajs hadde kritisert borgermesteren ble skomakerbutikken stengt og Rumcajs ble erklært røver. Familien flyttet ut i Ranholec-skogen hvor dem hjalp andre gode mennesker, alver og dyr.
I Norge ble serien for første gang sendt som barne-TV på NRK i 1975 gjenfortalt på nynorsk av Ragnhild Sælthun Fjørtoft.

Trivia

I mai 2006 ga det tsjekkiske postvesenet ut et frimerke med tre hovedfigurene fra serien som tema.
Det Bergenske Dampskibsselskab

Det Bergenske Dampskibsselskab (BDS) var et norsk rederi som ble stiftet i Bergen 12. desember 1851. Formålet var å drive rutetrafikk mellom Bergen og hansestaden Hamburg i Tyskland

Historikk

Rederiet fikk sitt første skip DS «Bergen» året etter etableringen. Opp gjennom årene startet BDS flere ruter til andre europeiske land, og senere også til Amerika. BDS var også et hurtigruterederi fra 1894 til 1979. I 1927 fikk BDS overlevert luksus-cruiseskipet MY «Stella Polaris» som skulle gjøre rederiets navn kjent over hele verden.

Krigsinnsats

Under andre verdenskrig, og Thomas Falcks ledelse, tok BDS på seg en mengde oppdrag for den tyske okkupasjonsmakten, deriblant frakt av sement fra Tyskland til Norge. Samtidig var 13 av rederiets skip underlagt Nortraships (og dermed alliert) kontroll.

Overtagelse

Selskapet ble oppkjøpt av Sandefjordselskapet Kosmos AS i november 1984, og ble videresolgt til RoNoTro AS i desember 1988. BDS ble da stykket opp, og virksomheten videreført av de nye eierne. BDS' skorsteinsmerke med tre hvite ringer forsvant for alltid. J. Ludwig Mowinckels rederi kjøpte i 1990 arkivet, kontorbygningen og rettighetene til å bruke navnet og symbolene til Det Bergenske Dampskibsselskab. Rederiet eksisterer derfor fortsatt på papiret og har et eget styre, men lite tyder på at Mowinckels noensinne kommer til å gjøre bruk av sine rettigheter og aktivere rederiet igjen.
Heliconisa pagenstecheri

Utseende

En middelsstor, ganske spinkel påfuglspinner. Hannen er hvit, hunnen brunrød. De tynt skjellkledte vingene har delvis svarte ytterkanter og vage tverrflekker av mørke skjell, men er ellers ensfargede. Arten ser ikke ut som noen typisk påfuglspinner, når man ser bort fra de fjærformede antennene ligner hannen mest på en dagsommerfugl, hunnen kan ligne på enkelt nattfly (Noctuidae).

Levevis

Den lever i skog.

Utbredelse

Arten er utbredt i det sørøstlige Sør-Amerika (Brasil, Uruguay og Argentina).
Maktbasen

Maktbasen er et analyseverktøy utviklet av Brennpunkt-redaksjonen i NRK. Basen gir oversikt over næringslivsnettverkene blant alle norske lokal- og rikspolitikere. Dataene kommer fra Vismas liste over foretak som er koblet med lister over politikere fra Kommuneforlaget. Referater fra saker og voteringer er koblet via tidspunkt for stemmegivingen, noe som har store muligheter for feilkilder. Dataene i basen blir ikke dynamisk oppdatert, men blir oppdatert minimum fire ganger i året. Basen ble lansert mandag 22. september 2008.
Det finnes en tilsvarende liste over stortingspolitikerne som kalles Politikerbasen.
Aktor

Norge

I Norge kan personer med følgende stillinger i kraft av sin stilling opptre som aktor: Riksadvokaten, statsadvokater, samt alle jurister ansatt i politiet (politifullmektiger, politiadvokater samt politiinspektører som er jurister).
 I de fleste tingrettssaker, dvs. på laveste nivå, er det normalt jurister ansatt i politiet som opptrer som aktorer. I høyere domstoler, og i mer alvorlige saker, opptrer som regel statsadvokater som aktorer. Riksadvokaten kan i sjeldne og prinsipielt viktige tilfeller opptre som aktor i Høyesterett.
Tunsberghus

Tunsberghus var en kongelig middelalderborg og et slott på toppen av en stor, steil klippe, i dag kalt Slottsfjellet. Den ligger like nord for sentrum av Tønsberg i Vestfold.  Fra Slottsfjellet kan man ha oversikt over byen, Byfjorden og de flate jordbruksområdene rundt. Berget, som det den gang ble kalt, er kjent fra skriftlige kilder fra annen halvdel av 1100-tallet. I løpet av 1200- og 1300-tallet ble det på fjellplatået bygget en ringmursborg, arealmessig den største middelalderborgen i Norge. Tønsberg var da etablert som by. Tunsberghus ble brent i 1503 og er i dag ruiner.

Historikk

Det har sannsynligvis vært forsvarsmessige aktiviteter eksistert før 1100-tallet. I borgerkrigstiden på 1100-tallet forskanset Baglerne seg på Berget da det ble beleiret av Kong Sverre og Birkebeinerne. Tunsberghus gjennomgikk siden en storstilt utbyggning I Håkon Håkonssons og Magnus Lagabøtes regjeringstid på 1200-tallet. Borgen fikk en ytre og indre ringmur, borghaller og bolig til kongen, samt en egen kirke, Mikaelskirken.
Fundamentene etter kirken ble gravd ut og restaurert i 1878. I 1926 rekonstruerte Johan Meyer kirken i tegning. Det foregikk restaurering også i 1947. Det har vært stilt spørsmål om den historiske korrektheten ved restaureringen.
Det var på Tunsberghus at den siste norske konge før unionstiden, Håkon V, døde i 1319. Borgen var residenssete for Tønsberg len til 1503, da den ble brent ned etter å ha blitt inntatt av svenske soldater og opprørske bønder fra Vestfold-området. Den ble aldri forsøkt bygd opp igjen. Man har heller ingen sikre opplysninger om hvordan den nøyaktig så ut.
Stein fra borgmurene ble siden brukt i grunnmurene på privathus i byen, blant annet i den gamle bydelen Fjerdingen, og i dag er det bare lave ruiner igjen av anlegget på Slottsfjellet. Til Tønsberg bys 1000-års-jubileum i 1888 ble Slottsfjellstårnet reist på fjellet. Det er i dag byens mest kjente landemerke.
Sør-Varanger Avis

Eiere

Utgiverselskapet har omkring 200 aksjonærer, hvorav de fleste er lokale småaksjonærer. De største eierne er Amble Investment AS (14,8 %), Nordavis AS (11,7 %), Kjell Wickstrand (10,0 %) og Nordgård Holding AS (7,0 %).
Regula falsi

Regula falsi er en tidligere brukt fremgangsmåte for løsning av en lineær ligning. Metoden består i først å gjette seg til en noenlunde riktig løsning, og så, ut fra den avvikelse fra det riktige denne gjetning fører til, å slutte tilbake til den riktige verdi.
Fremont Hotel and Casino

Fremont Hotel and Casino er et hotell og kasino på Fremont Street i Las Vegas i Nevada. Det er en del av Fremont Street Experience, og åpnet 18. mai 1956.
Scener fra feriestedet er blitt brukt i filmene Kjære, jeg forstørret barnet og Swingers.
Fremont drives av Boyd Gaming Corporation.
Elektronisk identifikasjon

Elektronisk identifikasjon er elektroniske systemer for å legitimere brukere på Internett eller andre datasystemer. Ved hjelp av en elektronisk identitet (e-ID) kan brukere identifisere seg, logge på og signere kontrakter og godkjenne transaksjoner på ulike nettsteder, slik som banker og offentlige portaler.
I noen land, som Tyskland, finnes fysiske identitetskort som også kan brukes til elektronisk identifikasjon, det vil si både online og offline. I Finland fantes et slikt kort, men forsøket ble avsluttet på grunn av liten etterspørsel. Et svensk kort er under utvikling av E-legitimationsnämnden. Et fysisk kort for elektronisk identifikasjon har vanligvis formatet til et vanlig bankkort, med trykt identitetsinformasjon på overflaten (personopplysninger og et fotografi), samt en innebygd microchip.
Mimapatelarthron

Utseende

Middelsstore, avlange, brune trebukker. Oversiden er matt og kraftig punktert, ikke påfallende hårete. Antennene er kortere enn kroppen. Pronotum er sylindrisk uten tenner på sidene, gjerne med lyse sidestriper. Dekkvingene er jevnbrede, med rader av grove punkter, gjerne med en lys tverrstripe i den bakre delen.

Utbredelse

Slekten er kjent fra Laos, Vest-Malaysia og Java.
Creepshow

Handling

Den første filmen («Father's Day») handler om en rik gammel patriark på et stort gods som feirer farsdag og skal ha kake til enhver pris. Han driver de andre til vanvidd med sitt mas og ender opp med å bli drept i affekt. På farsdagen, Syv år etter, stiger hans råtnede lik opp fra den lokale gravplassen for å ta hevn over sine slektninger på godset. 
Den andre («The Lonesome Death of Jordy Verrill») handler om den enfoldige bonden Jordy Virrell (Stephen King) som får en meteor på plena og rare ting begynner å skje. Han planlegger å selge meteoren slik at han kan nedbetale gjeld, men oppdager til sin forskrekkelse at at stoff på meteoren begynner å gro på hans egen kropp.
Den tredje historien («Something to Tide You Over») handler om den rike Harry Wentworth (Leslie Nielsen) som beslutter å iscenesette et utspekulert drap på kona og hennes elsker. Hans utspekulerte drapsmetode involverer bruk av tidevannet. Han får senere et sjokkerende møte med sine avdøde offer som har til hensikt å gi ham samme behandling.
Den fjerde historien («The Crate») handler om en mystisk kasse som står under en trapp på et College og som inneholder levningene til et monstrum som ble funnet under en ekspedisjon. Alle som forsøker å undersøke hva som er i kassen ender opp med å bli drept. 
Den femte og siste historien («They're Creeping Up on You») handler om en usympatisk og eksentrisk millionær som har et eget laboratorium i sin forseglede luksusleilighet. Han er fanatisk opptatt av holde bakterier og insekter unna seg. En kveld opplever han å bli hjemsøkt av en horde kakerlakker.

Om filmene

Creepshow har fått 69% på Rotten Tomatoes. Den amerikanske filmkritikeren Roger Ebert gav den tre av fire stjerner.
Den ble nominert til to Saturn Awards (i kategoriene beste skrekkfilm og beste poster).
Statens filmtilsyn bestemte i 1983 at filmen ble forbudt for visning på norske kinoer. Den ble utgitt på video i 1984.
Calicnemis sardiniensis

Utseende

En middelsstor (ca. 16 millimeter), blank, gulbrun eller rødbrun hornbille. Den mangler horn på hodet men hannene har en knøl midt på forsiden av pronotum. Kroppen er høyt hvelvet, uten tydelig punktering. På beina er leggene (tibiae) sterkt utvidete, på forbeina med to lange tenner, bakleggen er nærmest halvsirkelformet. Føttene (tarsene) er derimot små og tynne. Undersiden er kledt med lange, gule hår.

Levevis

De lever i forholdsvis tørre biotoper, som steppe og ørkener.

Utbredelse

Arten er endemisk for Sardinia.
Marmarina

Utseende

Middelsstore gullbasser, matte og brungule. Pronotum er forlenget bakover i midten og dekker over scutellum. Oversiden er kraftig punktert og punktene er mørke, slik at hele dyret er kledt med små, brune flekker, det kan også være andre mørke tegninger.

Utbredelse

Slekten er vidt utbredt i Mellom- og Sør-Amerika, bortsett fra de sørligste delene.
Waldhufen

Historie

Kommunen Waldhufen ble opprettet den 1. mars 1994 gjennom en sammenslåing av de fire tidligere kommunene Diehsa, Jänkendorf, Nieder Seifersdorf og Thiemendorf. Navnet henspiller på kommunens bosetning i et skogrikt område.
Stedet Jänkendorf ble første gang omtalt i 1346 som Jenikendorff, Thiemendorf omtales første gang i 1389. Diehsa omtales første gang på 1300-tallet og oppnådde status som handelsby i 1670.
Mücka var en kommune i Landkreis Niesky i 1994. Fra 1. august 1994 frem til 1. august 2008 var den vært en del av i Niederschlesischer Oberlausitzkreis, og siden 1. august 2008 har den vært en del av Landkreis Görlitz.
Alt Penedès

Alt Penedès er et comarca i provinsen Barcelona i den spanske autonome regionen Catalonia. Alt Penedès har 80 976 innbyggere og et areal på 592,4 km². Hovedstaden er Vilafranca del Penedès.
Isostenygra

Utseende

En middelsstor, slank, blank, svartbrun trebukk, . Antennene er noe lengre enn kroppen. Hodet er forholdsvis stort, innsnevret ved roten. Pronotum er nærmest kulerundt. Dekkvingene er smale, noe innsnevret i midten hos hannen, med en hvit skråstripe omtrent i  midten. Beina er lange, lårene på mellom- og bakbeina med en pigg i spissen.

Utbredelse

Arten er utbredt i Brasil og Bolivia.
Presidentvalget i Tyskland 2017

Presidentvalget i Tyskland 2017 fant sted 12. februar 2017 i Riksdagsbygningen i Berlin. Forbundsforsamlingen valgte for 16. gang den tyske forbundspresidenten. Frank-Walter Steinmeier var foreslått av CDU, CSU og SPD. Hans kandidatur fikk også støtte av FDP og Bündnis 90/Die Grünen. Steinmeier vant valget med 931 av 1253 stemmer.

Valgordning

Presidentvalget er indirekte og skjer i Forbundsforsamlingen. Denne er sammensatt av samtlige 630 medlemmer av Forbundsdagen og et tilsvarende antall valgt av de tyske delstatene. Forbundsforsamlingen ledes av Forbundsdagens leder, som ved dette valget er Norbert Lammert.
Valget er hemmelig og skjer ved urnevalg. Det finner ikke sted noen forutgående debatt. Den kandidat som etter første eller flere valgomganger oppnår et flertall av stemmene, har vunnet valget. Dersom en kandidat etter to valgomganger ikke oppnår flertallet av stemmene, vinner den kandidaten som oppnår flest stemmer i tredje valgomgang.
Valgbar som president er tyske statsborgere over 40 år. Valgperioden er fem år, og presidenten kan bare gjenvelges for én ny periode.

Bakgrunn

Forbundspresident Joachim Gauck ble valgt 18. mars 2012. Han var i 2012 felles kandidat for CDU/CSU, SPD, FDP Bündnis 90/Die Grünen. Gauck hadde også i 2010 vært kandidaten til SPD og Bündnis 90/Die Grünen. Gauck hadde meddelt at han ikke ønsket gjenvalg. Gauck uttalte at han ikke kunne garantere for «energi og vitalitet» i ytterligere fem år. Gauck var ved fratredelsen den eldste tyske president noensinne. 
Valget er utlyst av presidenten i Forbundsdagen.

Kandidater

Det var foran valget foreslått fem kandidater til vervet som Tysklands president:
Hexen

Gameplay

Spillet handler om fortsettelsen på historien om de tre "Serpent Riders", tre monstre, kalt "D'Sparil", "Korax" og "Eidolon", som har invadert hver sin planet, Parthoris, Cronos og Thyrion. Heretic tok for seg hva som skjedde på Parthoris, under invasjonen av D'Sparil og hans hær, og Hexen følger opp på planeten Cronos med invasjonen av Korax og hans styrker.
Spilleren kan kontrollere en av tre forskjellige klasser, en trollmann (Mage), en prest (Cleric) eller en kriger (Fighter). Hver klasse har sine forskjellige våpen, til forskjell fra forgjengere Heretic og Doom, hvor man kun styrte èn hovedperson som hadde sitt bestemte våpenarsenal. Krigeren baseres mest på nærkamp med slåsshansker, håndøkser, klubber og sverd, mens trollmannen benytter seg av avstandskjemping med forskjellige trylleformularer, og presten benytter seg av en lett blanding.
Spillet mottok svært gode kritikker når det ble lansert, og det fikk i 1997 sin egen oppfølger, Hexen II, hvor den siste Serpent Rider, Eidolon, herjer på planeten Thyrion, i ordentlig 3D-grafikk, kjørt i Quake-motoren. Det er uvisst om det skal lanseres enda en oppfølger til Hexen-universet.
Oedothorax agrestis

Utseende

Oedothorax agrestis er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Basitoxus

Utseende

En stor (ca. 50 millimeter), avlang trebukk. Hode og forkropp er svarte, dekkvingene gulbrune, litt mørkere ved roten. Antennene er temmelig korte, bare litt lengre enn hode + pronotum, kjevene er ikke påfallende forstørrede. Pronotum er rektangulært med knudrete yttersider, overflaten svært kraftig punktert og ujevn. Dekkvingene er kraftig punkterte, men uten lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Arten er bare kjent fra det sørlige Brasil.
Storøya (Bodø)

Storøya er en innlandsøy i Vatnvatnet i Bodø kommune. Øya deler innsjøen i to deler, kalt Nervatn og Innervatn. Storøya består av våtmark og jordbruk, samt hyttefelt på den vestlige enden av øya.